VSC sklep Cp 588/2016
Sodna praksa višjih sodišč, 2017-01-27

Nataša Gregorič (preds.), Katarina Lenarčič (poroč.), Tatjana Kamenšek Krajnc

absolutna bistvena kršitev postopka - opustitev vročitve - poziv na dopolnitev tožbe

Tožeči stranki pozivni sklep sodišča prve stopnje na dopolnitev tožbe, ki ga je  izdalo dne 13. 7. 2016, ni bil vročen. Zato je pritrditi pritožbi, da tožeči stranki z opustitvijo vročitve ni bila dana možnost obravnavanja pred sodiščem oziroma, da bi se na pozivni sklep sodišča za dopolnitev tožbe lahko pravočasno odzvala.

I. Pritožbi se ugodi, sklep sodišča prve stopnje se razveljavi in zadeva vrne v nov postopek sodišču prve stopnje.

II. Odločitev o stroških pritožbe se pridrži za končno odločbo.

1. Sodišče prve stopnje je s sklepom z dne 9. 9. 2016 sklenilo, da se tožba zavrže in se sklep o izvršbi Okrajnega sodišča v Ljubljani - Centralni oddelek za verodostojno listino, opr. št. VL 31332/2016 z dne 1. 4. 2016 razveljavi tudi v prvem odstavku izreka.

2. Zoper sklep se tožeča stranka po pooblaščenki pravočasno pritožuje. Uvodoma uveljavlja pritožbene razloge: relativno bistveno kršitev določb pravdnega postopka po prvem odstavku 339. člena Zakona o pravdnem postopku (ZPP) v povezavi s 132. členom ZPP, bistveni kršitvi določb pravdnega postopka po 8. in po 14. točki drugega odstavka 339. člena ZPP in nepopolno ugotovitev dejanskega stanja. Iz obrazložitve sklepa ni razviden datum sklepa, s katerim naj bi sodišče tožečo stranko pozvalo na dopolnitev tožbe, prav tako tudi ni razvidno, kdaj naj bi tožeča stranka po pooblaščenki sklep prejela in kdaj naj bi se torej iztekel rok za dopolnitev tožbe. Sklep je pomanjkljiv in se ne da preizkusiti, zato pritožba očita bistveno kršitev določb postopka po 14. točki drugega odstavka 339. člena ZPP. Tožeča stranka tudi sicer nikoli ni prejela nobenega sklepa, s katerim naj bi ji sodišče naložilo, da v določenem roku tožbo dopolni. Tako ji z opustitvijo vročitve sklepa  za dopolnitev tožbe, v kolikor je bil dejansko izdan, ni bila dana možnost obravnavanja pred sodiščem, s čimer je sodišče prve stopnje storilo bistveno kršitev določb postopka po 8. točki drugega odstavka 339. člena ZPP. Zaključek sodišča, da tožeča stranka naj ne bi dopolnila tožbe v danem roku, je v nasprotju z dejanskim stanjem, saj ji rok nikoli ni bil postavljen, niti sklep z dodeljenim rokom nikoli vročen, kar vse je vplivalo na zakonitost izpodbijanega sklepa, s čimer je podana tudi relativna bistvena kršitev postopka po prvem odstavku 339. člena ZPP v povezavi z določili ZPP glede vročanja sodnih odločb. Izpodbijani sklep je nezakonit in tožeča stranka predlaga, da ga pritožbeno sodišče razveljavi in nato sklep s pozivom na dopolnitev tožbe, ki naj bi bil izdan, tožeči stranki po pooblaščenki dejansko vroči ter nato nadaljuje s postopkom. Priglaša tudi stroške pritožbe.

4. Pritožba utemeljeno očita absolutno bistveno kršitev določb pravdnega postopka po 8. točki  drugega odstavka 339. člena ZPP. Glede na spisovno gradivo je pritrditi pritožbi, da tožeči stranki pozivni sklep sodišča prve stopnje na dopolnitev tožbe, ki ga je  izdalo dne 13. 7. 2016 (primerjaj l. št. 40 spisa), ni bil vročen. Iz vročilnice v spisu, ki je javna listina, izhaja, da je bil ta sklep vročen pooblaščencu tožene stranke, v spisu pa ni zaslediti vročilnice, da bi bil sklep vročen tudi pooblaščenki tožeče stranke, kljub sicer pravilni odredbi na l. št. 39 spisa z dne 6. 7. 2016. Zato je pritrditi pritožbi, da je bila storjena absolutna bistvena kršitev določb pravdnega postopka  po 8. točki drugega odstavka 339. člena ZPP, saj tožeči stranki z opustitvijo vročitve ni bila dana možnost obravnavanja pred sodiščem oziroma, da bi se na pozivni sklep sodišča za dopolnitev tožbe lahko pravočasno odzvala.

5. Že ta postopkovna kršitev narekuje ugoditev pritožbi, razveljavitev sklepa sodišča prve stopnje in vrnitev zadeve v nov postopek sodišču prve stopnje, saj kršitve glede na njeno naravo pritožbeno sodišče samo ne more odpraviti (prvi odstavek 354. člena ZPP v zvezi s prvim odstavkom 366. člena ZPP in 3. točka 365. člena ZPP). Sodišče prve stopnje bo moralo v novem postopku kršitev odpraviti s pravilno vročitvijo pozivnega sklepa tožeči stranki.

6. Odločitev o stroških pritožbe je glede na določbo tretjega odstavka 165. člena ZPP pridržana za končno odločbo.

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.